ལོ་གསར་ཚེས་གསུམ་གྱི་ནངས་སྔ་མོའི་ཉི་མ་རྩེ་ཤར་གྱི་སྔོན་ལ་མགོ་ལས་མཁན་གདན་འདྲེན་བྱས་ཏེ་ལན་བུ་ཚང་མ་རིམ་པ་བཞིན་གསུམ་ནས་ལྔ་བར་མཉམ་གཅིག་བྱས་ནས་ཚགས་སྟར་དགོས་པ་དང།སྤྱི་གཙུག་གི་ཟླུམ་དབྱིབས་ལྟ་བུའི་སྐྲ་དེ་ལ་ལན་ཕྲུག་ཅེས་ཟེར་ཞིང་དགུ་ལས་ཤིག་ལས་དགོས།ལན་ཕྲུག་གི་སྟེང་དུ་རྐེའི་མཚམས་ནས་རལ་ཕྲུག་འདོགས་པ་དང་།རལ་ཕྲུག་གི་གོང་གི་དགུ་ལས་གསེབ་ཏུ་བལ་དཀར་པོ་ཞིག་འཇོག་པའི་སྲོལ་ཡོད།དེ་ནི་བུ་མོའི་མིང་བོའི་སྐལ་ཡིན་ཞེས་བཤད་སྲོལ་ཡོད།རལ་ཕྲུག་ནི་འགོ་སྣམ་དམར་པོ་ཞེང་དུ་ཚུན་གཉིས་ཙམ་དང་རིང་ཐུང་ལ་ཁྲེ་ཙི་གང་དང་ཕྱེད་ཙམ་ཡོད་པ་ཞིག་གི་སྟེང་དུ་སྤོས་ཤེལ་ལ་སྒྲོག་རིལ་གཡུ་དང་བྱུ་རུའི་བརྒྱན་པ་བཅུ་ལྷག་སྒྲིག་ཡོད་པ་ཞིག་ཡིན།དེའི་རྗེས་ལན་བུ་ཚང་མ་དང་རལ་ཕྲུག་ལྷན་ཅིག་ཏུ་རལ་བའི་ནང་དུ་བསྡུ་དགོས།རལ་བའི་ཞེང་ནི་ཚུན་དགུ་ཙམ་དང་རིང་ཐུང་ལ་ཁྲེ་ཙི་གཉིས་ཙམ་ཡོད་པའི་འགོ་སྣམ་དམར་པོའི་མཐའ་རྒྱན་ནག་པོ་ཡིན་པ་དང།དེའི་སྟེང་དུ་དངུལ་སྒོར་ལྔ་བཅུ་ང་དྲུག་བཞི་སྒྲིག་བྱས་ཡོད་པ་དང་སྟེང་ཕྱོགས་ཀྱི་དཀྱིལ་དུ་དངུལ་དུང་ཞིག་ཡོད།རལ་ཕྲུག་དང་རལ་བ་གཉིས་སྦྲེལ་བྱེད་ཀྱི་རལ་སྒྲོག་ཚང་མའང་དངུལ་སྒོར་ཡིན་པ་དང་ལན་བུ་ཚང་མ་རལ་བའི་ནང་དུ་བསྡུ་སྐབས་རལ་སྒྲོག་རེ་རེའི་བར་དུ་ལན་བུ་བཅུ་ཙམ་མཉམ་གཅིག་བྱས་ནས་བསྡུ་དགོས་པ་ཞིག་ཡིན་ལ།རལ་བའི་ཆེས་འོག་ཏུ་དར་སྐུད་དམར་པོའི་ཙོར་ལོ་འཕངས་ཡོད་ཅིང་།སྐེ་རགས་བཅིངས་པའི་སྐབས་སུ་སྐེ་རགས་ཀྱི་སྣེ་གཉིས་རལ་བའི་གཞོགས་གཉིས་སུ་འཕེན་པ་ཞིག་ཡིན།དེ་ལྟར་གོས་ཚ་རུ་གྱོན་པ་དང་སྐྲ་རྒྱན་འདོགས་པ།གཡུ་དང་བྱུ་རུ།གསེར་དངུལ་གྱི་སྐེ་རྒྱན་དང་རྣ་རྒྱན།མཛུབ་རྒྱན་སོགས་རེ་རེ་བཞིན་བཏགས་རྗེས།ཚར་ཞྭར་ཏོག་དང་ཙོར་གྱིས་བརྒྱན་པ་ཞིག་གོན་ཏེ་ཉི་མ་རྩེ་ཤར་ལ་བུ་མོ་ལོ་བཅུ་གཉིས་ཡར་མར་ཅན་གྱི་བག་རོགས་དང་ལྷན་ཅིག་ལུག་ཤ་རྩུབ་ལག་ཅིག་འཁྱེར་ནས་གཉེན་ཉེ་དང་གྲོགས་པོ།ཁྱིམ་མཚེས་བཅས་རེ་རེ་བྱས་ནས་ཉིན་དེར་འབོད་མཁན་གྱི་ཁྱིམ་ཚང་སོ་སོའི་ཁྱིམ་དུ་འགྲོ་དགོས་པ་དང་།འབོད་མཁན་ཁྱིམ་ཚང་དེ་དག་གིས་ཀྱང་ཐོག་མར་དཀར་ཡོལ་འབྲུག་རིས་མའང་བཀྲ་ཤིས་རྟགས་བརྒྱད་འཛོམས་པ་ཞིག་གི་ནང་དུ་ཇ་དཀར་བླུགས་ནས་མགྲོན་བྱེད་འགོ་རྩོམ་དགོས་ལ།ད་དུང་ལེགས་སྐྱེས་སུ་གོས་བཟོ་ལྭ་གཅིག་དང་ཁ་བཏགས།སྒོར་མོ་སོགས་སྟེར་བའི་སྲོལ་ཡོད།